રીતુ આહુજા ને શાંતનુ શાસ્ત્રીએ ભારે મહેનતથી ગ્લેમરહન્ટ ઉભી કરી હતી, ટેલેન્ટ એજન્સી, ચૌદ વર્ષ એક સાથે રહીને ચલાવી હતી. નસીબ રીતુની સાથે હતું. એને નવી ટેલેન્ટ આકસ્મિક રીતે મળી જતી. રીતુ ને શાંતનુ શાસ્ત્રી પાર્ટનર હતા ગ્લેમરહન્ટના અને અચાનક સીધીસટ જઈ રહેલી એજન્સીને બ્રેક લાગી શાંતનુંની જિંદગીમાં થયેલી નવી એન્ટ્રીથી. એક્ટ્રેસ બનવા આવેલી નવોદિત જૂહીના પ્રેમમાં શાંતનુ એવો તો ગરક થઇ ગયો કે એજન્સીની રોજીંદી બાબતો બાજુ પર રહી જતી અને એ તો જૂહીને લઈને પ્રોડ્યુસરોને ત્યાં લાઈનમાં પોતે ધક્કા ખાતો થઇ ગયો હતો, વળી બાકી હોય તેમ ઓફિસમાં એની હાજરી ઘટતી ગઈ ને નવી આવેલી, કોઈ વાતમાં ખાસ ન સમજતી જૂહીનો હસ્તક્ષેપ વધતો ગયો એટલે કંટાળીને રિતુએ પંદર વર્ષની પાર્ટનરશીપ તોડવાનો નિર્ણય કમને લેવો પડ્યો હતો. વાત હવે વટ ને કટ પર આવીને ઉભી રહી ગઈ હતી. રીતુ પોતે નવી ઉભી કરેલી એજન્સી ટૂંક સમયમાં ગ્લેમરહન્ટને પછાડી દે તે માટે કોઈ પણ હદ સુધી જઈ શકતી હતી. છેલ્લાં થોડા મહિનાથી ગ્લેમરહન્ટને ઘસરકા જ પડ્યા હતા પણ હવે રીતુનો ઈરાદો ગોબાં પાડી નાખવાનો હતો અને એટલે જ રીતુની ચકોર આંખોએ રિયામાં રહેલા સ્પાર્કને પકડી પાડ્યો હતો.